World Sailing
World Sailing er æðsta yfirvald í siglingaíþróttum, einkum keppnum á kænum, kjölbátum, seglbrettum og keppnum með fjarstýrðum seglbátum. Aðilar að sambandinu eru siglingasambönd hinna ýmsu landa. Sambandið var stofnað af Royal Yachting Association í Bretlandi og Yacht Club de France í Frakklandi árið 1907 og hét þá Alþjóða kappsiglingasambandið (International Yacht Racing Union). Árið 1996 breytti sambandið heiti sínu í  Alþjóðasiglingasambandið (International Sailing Federation, skammstafað ISAF) og 2015 var nafninu breytt í „World Sailing“. Sambandið stendur fyrir alþjóðlegum mótum í siglingum á Sumarólympíuleikunum og heldur Heimsmeistaramót Alþjóða siglingasambandsins á fjögurra ára fresti (það fyrsta árið 2003). Það heldur utan um styrkleikalista siglingafólks og gefur út Alþjóðlegu kappsiglingareglurnar á fjögurra ára fresti.

Siglingasamband Íslands er aðili að World Sailing sem landssamband siglingafélaga á Íslandi.

Alþjóðleg mót

Ólympíuleikarnir í siglingum

World Sailing ber ábyrgð á keppnum í siglingum á Sumarólympíuleikunum sem eru haldnir á fjögurra ára fresti. Siglingar hafa verið ólympíugrein samfellt frá 1896 ef undan eru skildir Ólympíuleikarnir í St. Louis árið 1904. 

Í tengslum við Ólympíuleikana heldur World Sailing heimsmeistaramót í ólympíuflokkunum á fjögurra ára fresti og Heimsbikarkeppnina í siglingum árlega.

Ólympíumót fatlaðra
Keppt hefur verið í siglingum á Sumarólympíuleikum fatlaðra frá 1996. Árið 2016 var keppt í þremur flokkum. Árið 2014 gekk alþjóðasamband í siglingum fatlaðra inn í World Sailing sem nefnd um siglingar fatlaðra.

Heimsmeistaramót í siglingum
Heimsmeistaramót í siglingum eru haldin í yfir 100 flokkum viðurkenndra keppnisgerða báta, oftast í flotakeppni en stundum í bæði flotakeppni og liðakeppni. Þessar keppnir eru haldnar af samböndum viðkomandi bátsgerða en eru samþykktar af World Sailing sem opinberar heimsmeistarakeppnir. Þær fara fram á 4 ára fresti.

Mót á vegum World Sailing
 Heimsmeistaramótið í siglingum í ólympíuflokkum.
 Heimsbikarkeppnin í siglingum
 Heimsmeistaramót ungs fólks í siglingum
 Heimsmeistaramót í siglingum liða
 Heimsmeistaramót í úthafssiglingum liða
 Heimsmeistaramót í tvíliðakeppni kvenna í siglingum
 Opna heimsmeistaramótið í tvíliðakeppni í siglingum
 Þjóðabikarinn
 Heimsmeistarakeppni í siglingum kvenna (frá 1978 til 1992)

Sérsambönd sem World Sailing viðurkennir
 Úthafssiglingasambandið
 Alþjóðasamband í siglingum fatlaðra
 Alþjóðasamband í fjarstýrðum siglingum

Sérstakir tengdir viðburðir
 Volvo Ocean Race
 World Match Racing Tour
 Ameríkubikarinn
 Extreme 40-mótaröðin
 PWA World Windsurfing Tour

Viðurkenningar
Á hverju ári útnefnir World Sailing Heimssiglara ársins í karla- og kvennaflokki. 

Í Frægðarhöll World Sailing voru árið 2016 13 siglingamenn:
 Olin Stephens (Bandaríkin)
 Ellen MacArthur (Bretland)
 Paul Elvstrøm (Danmörk)
 Barbara Kendall (Nýja-Sjáland)
 Eric Tabarly (Frakkland)
 Robin Knox-Johnston (Bretland)
 Dennis Conner (Bandaríkin)
 Alessandra Sensini (Ítalía)
 Harold Vanderbilt (Bandaríkin)
 Peter Blake (Nýja-Sjáland)
 Buddy Melges (Bandaríkin)
 Valentin Mankin (Rússland)
 Torben Grael (Brasilía)

Beppe Croce-verðlaunin eru veitt einum siglingamanni árlega sem þykir hafa lagt mikið af mörkum til íþróttarinnar.

Forsetar
Frá 1907 til 1946 voru forsetar kjörnir á hverjum fundi sambandsins.
 1946–1955: Sir Ralph Gore (Bretlandi)
 1955–1969: Sir Peter Scott (Bretlandi)
 1969–1986:  Beppe Croce (Ítalíu)
 1986–1994:  Peter Tallberg (Finnlandi)
 1994–2004:  Paul Henderson (Kanada)
 2004–2012:  Göran Petersson (Svíþjóð)
 2012–2016:  Carlo Croce (Ítalíu)
 2016–:  Kim Andersen (Danmörku)

Tenglar
 Vefur World Sailing

Siglingafélög